आधार की गोपनीयता को और चाकचौबंद बनाने के लिए यूआईडीएआई ने उन्नत क्यूआर कोड पेश किया है। इसमें आधार कार्ड धारक का नाम, पता फोटो और जन्मतिथि जैसी जानकारी होगी।भारतीय विशिष्ट पहचान प्राधिकरण (यूआईडीएआई) के अनुसार इस बारकोड का इस्तेमाल आधार के 12 अंकों का खुलासा किए बिना ही ऑफलाइन सत्यापन के लिए किया जा सकता है। इसके अनुसार आधार कार्ड धारक यूआईडीएआई की वेबसाइट या इसके मोबाइल एप से क्यूआर कोड वाला आईडी डाउनलोड कर सकते हैं व उसे छाप सकते हैं।क्यूआर कोड एक बारकोड लेबल होता है कि जिसमें छुपी सूचनाएं मशीन पढ़ सकती है। कार्डधारक विभिन्न जगहों पर सत्यापन के लिए अपनी आधार संख्या छुपाकर केवल इस बारकोड का इस्तेमाल कर सकता है। इससे उसे अपनी आधार संख्या का खुलासा नहीं करना पड़ेगा। इस नई सुविधा को आधार डाउनलोड के जरिए हासिल किया जा सकता है।यूआईडीएआई के सीईओ अजय भूषण पांडे ने कहा कि ऑफलाइन क्यूआर कोड एक बड़ी पहल है। इसके जरिए कार्डधारक अपनी आधार संख्या का खुलासा किए बिना भी सत्यापन करवा सकेगा। उन्होंने कहा कि इसके बाद पूर्ण आधार के सत्यापन की जरूरत केवल उन जगहों पर होगी जहां कानून के तहत इसका प्रावधान होगा, जैसे बैंक खाते, दूरसंचार सेवाएं या फिर सब्सिडी प्राप्त करने के लिए। इन स्थानों पर आधार कार्ड का पूर्ण सत्यापन करना होगा।